Тамашийна х1ума дара Ахьмадан дино лелош дерг. Шен дена улло д1ах1оьттинера иза. Герз даьлла, Ахьмад лаьтташ гича, ша тешамен накъост санна т1ехьаьдира иза цунна, тарса а терсина, берг етта х1оьттира ша х1ун г1оде бохуш санна. Ша Делан Вели а эцна т1ома баьлла Буракъ дин санна Ахьмад эцна д1аэккха реза бара цуьнан дин. Амма дас кхест1е дайн куьг а хьаькхна, хьастира дин. Д1аболо, бажа г1уо, кхин кхерам бац аьлча санна, д1а теттира уллора. Ша цуьнах кхеттий хоуьйтуш дехьа а баьлла, юкъачу бацала бат 1оьттира цо. Гуш дара вайн 1аламца долу гергарло. Адаман, говран ши са дара вовшах кхеттарг, аьлла дош а доццушехьа. Иштта ду-кх 1алам вай цуьнца т1ом латтабахь а.